作者:吳筠
標題:同劉主簿承介建昌江泛舟作
內容:吾友從吏隱，和光心杳然。鳴琴正多暇，嘯侶浮清川。風霽遠澄映，昭昭涵洞天。坐驚眾峰轉，乃覺孤舟遷。崖嶼非一狀，差池過目前。徘徊白日暮，月色江中鮮。真興殊未已，滔滔且溯沿。時歌滄浪曲，或誦逍遙篇。酣暢迷夜久，遲遲方告旋。此時無相與，其旨在忘筌。